****

*2022. augusztus 18-tól október 26-ig – Somogyi-könyvtár, földszinti kiállító tere*

*Megnyitó: 2022. augusztus 18. 16. 30 – Somogyi-könyvtár földszinti közösségi tere*

 **„… hogy a fáknak, fűveknek és virágoknak esmérésére vezessen…” – Herbáriumok, botanikai könyvek nyomába ered a Somogyi-könyvtár új kiállítása**

A Somogyi-könyvtár nyári kiállítása az idén 100 éves szegedi Füvészkert előtt tiszteleg. A tárlat a könyvtár régikönyves gyűjteményének botanikai munkáin, herbáriumain keresztül mutatja be a növénytan kialakulásának, fejlődésének történetét: a 16. századi könyvektől a 20. századi botanikai könyvritkaságokig számos értékes és látványos növénytani munka látható lesz.

Somogyi Károlynak, a könyvtár alapítójának köszönhetően a gyűjteményben megtalálhatóak a tudományág legfontosabb s alapvető kötetei, amelyek nemcsak az aktuális kutatási eredményeket tartalmazzák, hanem külső kivitelezésükben is szemet gyönyörködtetően szépek.

Az egyik legszebb közülük *Leonhard Fuchs* német orvos és botanikus mintegy 500 leheletfinomsággal megmunkált fametszetű ábráival illusztrált munkája, amely először 1546-ban jelent meg latin nyelven – a Somogyi-könyvtár darabja 1549-es párizsi megjelenésű. Ez az egyik első, népnyelven megjelent, illusztrációkkal gazdagon ellátott, szemléltető tudományos szakkönyv. A későbbi századok során nagy sikerrel fejlesztve tovább a tanítva gyönyörködtetést, kiemelhető még a világ egyik leghíresebb, a pápai rezidenciához tartozó kertjéről szóló műve, a *Hortus Romanus* című kötet is, amelyet *Giorgio Bonelli* és *Liberato Sabbati* nevével jelzett. A teljes botanikai sorozat 1772 és 1793 között került kiadásra és 8 fólió méretű kötetből áll. Különlegességéhez hozzátartozik, hogy csak 300 példány látott belőle napvilágot, s ezekből csak néhány kézzel színezett, köztük a könyvtár tulajdonában lévő mű is.

De már az ókorban is több, botanikai témájú írás született, úgy mint Theophrasztosz jelentős munkái, amelyek *A növények természetrajza*, s a *Növények okairól* címmel jelentek meg; de említhetjük még Plinius *Naturalis* *Historia* című munkáját, vagy Dioszkoridész füveskönyvét is. A tárlat olyan híres botanikusok munkáival is foglalkozik, mint Hieronymus Bock, aki a középkori botanikát új, tudományos távlatokba emelte. Ő volt az egyik úttörő a szakemberek közül, akik igyekeztek rendszerezni a növényeket. A tudomány másik, jelentős atyja, Jabobus Theodorus (Jacob Diether) Tabernaemontanus, aki Bock tanítványa volt. A kiállításon David (Nathan Fridrich) Dietrich, valamint Nicholas Joseph Jacquin munkássága is megelevenedik. Dietrich német botanikus nevéhez fűződik a *Flora universalis* című mű, amely 4760 darab kézzel színezett illusztrációt tartalmaz. Jacquin a Bécsi Egyetem Kémiai és Botanikai Tanszékének professzora, később rektora volt. Folyamatos szakirodalmi tevékenységet fejtett ki a kémia, de főként a botanika terén. A Bécsi Egyetem botanikus kertje – amely a világ 15 leghíresebb botanikus kertje között szerepel – mintegy 8 hektárnyi területen található. 1754-ben alapította Mária Terézia, Jaquin-t pedig a kert első igazgatójaként tartják számon.

A 18. században Kolbány Pál természetrajzi kutatásai, valamint Csapó Józsefnek az *Új füves és virágos magyar kert* című munkája jelentősek. A 20. századból pedig Csapody Verát emeli ki a tárlat, aki Európa-szerte ismert növényrajzoló volt, a magyar flóra festőjeként is emlegetik, csodálatosan szép növényakvarelljeire utalva.

A kiállításon az idén 100 éves Füvészkert múltja is megelevenedik a helyismereti gyűjteményben található fotók, képeslapok, újságcikkek segítségével. A tárlatot az évforduló alkalmából Németh Anikó, az SZTE Füvészkert igazgatója nyitja meg 2022. augusztus 18-án.